title: Εκτελεστικός κανονισμός (ΕΕ) 2018/554 της Επιτροπής, της 9ης Απριλίου 2018, για την τροποποίηση του εκτελεστικού κανονισμού (ΕΕ) αριθ. 412/2013 του Συμβουλίου για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας

text:
               10.4.2018

               EL

               Επίσημη Εφημερίδα της Ευρωπαϊκής Ένωσης

               L 92/4

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/554 ΤΗΣ ΕΠΙΤΡΟΠΉΣ
   της 9ης Απριλίου 2018
   για την τροποποίηση του εκτελεστικού κανονισμού (ΕΕ) αριθ. 412/2013 του Συμβουλίου για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1), και ιδίως το άρθρο 9 παράγραφος 5,
   Εκτιμώντας τα ακόλουθα:

               (1)

               Με τον εκτελεστικό κανονισμό (ΕΕ) αριθ. 412/2013 του Συμβουλίου (2), της 13ης Μαΐου 2013, επιβλήθηκε οριστικός δασμός αντιντάμπινγκ στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας.

               (2)

               Στις 10 Ιουνίου 2017 ένας Κινέζος παραγωγός-εξαγωγέας υπέβαλε στην Επιτροπή αίτημα για τροποποίηση του εκτελεστικού κανονισμού (ΕΕ) αριθ. 412/2013, ώστε να αντικατοπτρίζει την πλήρη επωνυμία της εταιρείας στα αγγλικά όπως αναφέρεται στην άδεια άσκησης επιχειρηματικής δραστηριότητας. Με βάση τα αποδεικτικά στοιχεία, η Επιτροπή έκανε δεκτό το εν λόγω αίτημα.

               (3)

               Με βάση τα ανωτέρω, το άρθρο 1 παράγραφος 2 του κανονισμού (ΕΕ) αριθ. 412/2013 θα πρέπει να τροποποιηθεί αναλόγως.

               (4)

               Ο παρών κανονισμός είναι σύμφωνος με τη γνώμη της επιτροπής που συστάθηκε βάσει του άρθρου 15 παράγραφος 1 του κανονισμού (ΕΕ) 2016/1036,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το άρθρο 1 παράγραφος 2 του εκτελεστικού κανονισμού (ΕΕ) αριθ. 412/2013 του Συμβουλίου αντικαθίσταται από το ακόλουθο κείμενο:

      «2.   Ο συντελεστής του οριστικού δασμού αντιντάμπινγκ που εφαρμόζεται στην καθαρή τιμή, “ελεύθερο στα σύνορα της Ένωσης”, πριν από την επιβολή δασμού, για το προϊόν που περιγράφεται στην παράγραφο 1 και κατασκευάζεται από τις εταιρείες που απαριθμούνται κατωτέρω, καθορίζεται ως εξής:

                  Εταιρεία

                  Δασμός (%)

                  Πρόσθετος κωδικός TARIC

                  Hunan Hualian China Industry Co., Ltd· Hunan Hualian Ebillion China Industry Co., Ltd· Hunan Liling Hongguanyao China Industry Co., Ltd· Hunan Hualian Yuxiang China Industry Co., Ltd.

                  18,3

                  B349

                  Guangxi Sanhuan Enterprise Group Holding Co., Ltd

                  13,1

                  B350

                  CHL Porcelain Industries Ltd

                  23,4

                  B351

                  Shandong Zibo Niceton-Marck Huaguang Ceramics Limited· Zibo Huatong Ceramics Co., Ltd· Shandong Silver Phoenix Co., Ltd· Niceton Ceramics (Linyi) Co., Ltd· Linyi Jingshi Ceramics Co., Ltd· Linyi Silver Phoenix Ceramics Co., Ltd· Linyi Chunguang Ceramics Co., Ltd· Linyi Zefeng Ceramics Co., Ltd.

                  17,6

                  B352

                  Guangxi Province Beiliu City Laotian Ceramics Co., Ltd

                  22,9

                  B353

                  Εταιρείες που παρατίθενται στο παράρτημα I

                  17,9

                  Λοιπές εταιρείες

                  36,1

                  B999 »

   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 9 Απριλίου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 176 της 30.6.2016, σ. 21.

      (2)  Εκτελεστικός κανονισμός (ΕΕ) αριθ. 412/2013 του Συμβουλίου, της 13ης Μαΐου 2013, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας (ΕΕ L 131 της 15.5.2013, σ. 1).


title: Εκτελεστικός κανονισμός (ΕΕ) 2018/557 της Επιτροπής, της 9ης Απριλίου 2018, για την τροποποίηση του εκτελεστικού κανονισμού (ΕΕ) αριθ. 641/2014 όσον αφορά την κοινοποίηση σχετικά με την αύξηση του ανώτατου ορίου του καθεστώτος ενιαίας στρεμματικής ενίσχυσης όπως αναφέρεται στο άρθρο 36 παράγραφος 4 του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου

text:
               11.4.2018

               EL

               Επίσημη Εφημερίδα της Ευρωπαϊκής Ένωσης

               L 93/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/557 ΤΗΣ ΕΠΙΤΡΟΠΉΣ
   της 9ης Απριλίου 2018
   για την τροποποίηση του εκτελεστικού κανονισμού (ΕΕ) αριθ. 641/2014 όσον αφορά την κοινοποίηση σχετικά με την αύξηση του ανώτατου ορίου του καθεστώτος ενιαίας στρεμματικής ενίσχυσης όπως αναφέρεται στο άρθρο 36 παράγραφος 4 του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής και για την κατάργηση του κανονισμού (ΕΚ) αριθ. 637/2008 και του κανονισμού (ΕΚ) αριθ. 73/2009 του Συμβουλίου (1), και ιδίως το άρθρο 36 παράγραφος 4,
   Εκτιμώντας τα ακόλουθα:

               (1)

               Με τον εκτελεστικό κανονισμό (ΕΕ) αριθ. 641/2014 της Επιτροπής (2) θεσπίστηκαν κανόνες εφαρμογής του κανονισμού (ΕΕ) αριθ. 1307/2013 περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής.

               (2)

               Ο κανονισμός (ΕΕ) αριθ. 1307/2013 τροποποιήθηκε με τον κανονισμό (ΕΕ) 2017/2393 του Ευρωπαϊκού Κοινοβουλίου και του Συμβουλίου (3), με τον οποίο, μεταξύ άλλων, προστέθηκε στο άρθρο 36 παράγραφος 4 του κανονισμού (ΕΕ) αριθ. 1307/2013 η δυνατότητα των κρατών μελών που εφαρμόζουν το καθεστώς ενιαίας στρεμματικής ενίσχυσης να αυξάνουν το οικείο ανώτατο όριο του καθεστώτος ενιαίας στρεμματικής ενίσχυσης.

               (3)

               Υπό το πρίσμα των αλλαγών που έγιναν στο άρθρο 36 παράγραφος 4 του κανονισμού (ΕΕ) αριθ. 1307/2013, είναι αναγκαίο να θεσπιστούν κανόνες για την κοινοποίηση της αύξησης του ανώτατου ορίου του καθεστώτος ενιαίας στρεμματικής ενίσχυσης.

               (4)

               Επομένως, ο εκτελεστικός κανονισμός (ΕΕ) αριθ. 641/2014 θα πρέπει να τροποποιηθεί αναλόγως.

               (5)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής άμεσων ενισχύσεων,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποίηση του εκτελεστικού κανονισμού (ΕΕ) αριθ. 641/2014
   Στον εκτελεστικό κανονισμό (ΕΕ) αριθ. 641/2014 παρεμβάλλεται το ακόλουθο άρθρο 16α:

      «Άρθρο 16α
      Κοινοποίηση σχετικά με την αύξηση του ανώτατου ορίου του καθεστώτος ενιαίας στρεμματικής ενίσχυσης όπως αναφέρεται στο άρθρο 36 παράγραφος 4 του κανονισμού (ΕΕ) αριθ. 1307/2013
      Όταν κράτος μέλος κοινοποιεί στην Επιτροπή αποφάσεις που έλαβε βάσει του άρθρου 36 παράγραφος 4 του κανονισμού (ΕΕ) αριθ. 1307/2013, οι πληροφορίες που υποβάλλονται στην Επιτροπή συνίστανται στα ποσοστά των ετήσιων εθνικών ανώτατων ορίων που ορίζονται στο παράρτημα II του εν λόγω κανονισμού, μετά την αφαίρεση του ποσού που προκύπτει από την εφαρμογή του άρθρου 47 παράγραφος 1 του εν λόγω κανονισμού, για κάθε ημερολογιακό έτος από το 2018 έως το 2020.».

   Άρθρο 2
   Έναρξη ισχύος
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 9 Απριλίου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 347 της 20.12.2013, σ. 608.

      (2)  Εκτελεστικός κανονισμός (ΕΕ) αριθ. 641/2014 της Επιτροπής, της 16ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής (ΕΕ L 181 της 20.6.2014, σ. 74).

      (3)  Κανονισμός (ΕΕ) 2017/2393 του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2017, για την τροποποίηση των κανονισμών (ΕΕ) αριθ. 1305/2013, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ), (ΕΕ) αριθ. 1306/2013 σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής, (ΕΕ) αριθ. 1307/2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής, (ΕΕ) αριθ. 1308/2013 για τη θέσπιση κοινής οργάνωσης των αγορών γεωργικών προϊόντων και (ΕΕ) αριθ. 652/2014 για τη θέσπιση διατάξεων σχετικά με τη διαχείριση των δαπανών που αφορούν, αφενός, τη διατροφική αλυσίδα, την υγεία των ζώων και την καλή μεταχείριση των ζώων και, αφετέρου, την υγεία των φυτών και το φυτικό αναπαραγωγικό υλικό (ΕΕ L 350 της 29.12.2017, σ. 15).


title: Εκτελεστικός κανονισμός (ΕΕ) 2018/579 της Επιτροπής, της 16ης Απριλίου 2018, για την τροποποίηση του κανονισμού (ΕΚ) αριθ. 312/2003 του Συμβουλίου όσον αφορά πρόσθετη ενωσιακή δασμολογική ποσόστωση για ορισμένα γεωργικά προϊόντα καταγωγής Χιλής

text:
                  17.4.2018

                  EL

                  Επίσημη Εφημερίδα της Ευρωπαϊκής Ένωσης

                  L 97/11

            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/579 ΤΗΣ ΕΠΙΤΡΟΠΉΣ
      της 16ης Απριλίου 2018
      για την τροποποίηση του κανονισμού (ΕΚ) αριθ. 312/2003 του Συμβουλίου όσον αφορά πρόσθετη ενωσιακή δασμολογική ποσόστωση για ορισμένα γεωργικά προϊόντα καταγωγής Χιλής
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΚ) αριθ. 312/2003 του Συμβουλίου, της 18ης Φεβρουαρίου 2003, περί εφαρμογής για την Κοινότητα των δασμολογικών διατάξεων που προβλέπονται στη συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Χιλής, αφετέρου (1), και ιδίως το άρθρο 5,
      Εκτιμώντας τα ακόλουθα:

                  (1)

                  Με την απόφαση (ΕΕ) 2017/1368 του Συμβουλίου (2), της 11ης Μαΐου 2017, το Συμβούλιο ενέκρινε την υπογραφή και την προσωρινή εφαρμογή του τρίτου πρόσθετου πρωτοκόλλου της συμφωνίας σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Χιλής, αφετέρου, για να ληφθεί υπόψη η προσχώρηση της Δημοκρατίας της Κροατίας στην Ευρωπαϊκή Ένωση.

                  (2)

                  Το τρίτο πρόσθετο πρωτόκολλο προβλέπει πρόσθετη δασμολογική ποσόστωση για τη θέση σε ελεύθερη κυκλοφορία στην Ένωση ορισμένων γεωργικών προϊόντων καταγωγής Χιλής.

                  (3)

                  Είναι ανάγκη να τροποποιηθεί ο κανονισμός (ΕΚ) αριθ. 312/2003, προκειμένου να προβλεφθεί πρόσθετη δασμολογική ποσόστωση.

                  (4)

                  Σύμφωνα με την απόφαση (ΕΕ) 2017/1368, και ιδίως το άρθρο 3, η πρόσθετη δασμολογική ποσόστωση πρέπει να εφαρμόζεται από την 1η Ιουλίου 2013. Συνεπώς, ο παρών κανονισμός είναι σκόπιμο να εφαρμόζεται από την ίδια ημερομηνία και είναι σκόπιμο να αρχίσει να ισχύει την ημέρα της δημοσίευσής του.

                  (5)

                  Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,

            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Το παράρτημα του κανονισμού (ΕΚ) αριθ. 312/2003 τροποποιείται σύμφωνα με το παράρτημα του παρόντος κανονισμού.
      Άρθρο 2
      Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
      Εφαρμόζεται από την 1η Ιουλίου 2013.

         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 16 Απριλίου 2018.

               Για την Επιτροπή

               Ο Πρόεδρος

            Jean-Claude JUNCKER

         (1)  ΕΕ L 46 της 20.2.2003, σ. 1.

         (2)  ΕΕ L 196 της 27.7.2017, σ. 1.

         ΠΑΡΑΡΤΗΜΑ
         Στο παράρτημα του κανονισμού (ΕΚ) αριθ. 312/2003 προστίθεται η ακόλουθη σειρά:

                        «09.1944

                        0203 11 10
                        0203 12 11
                        0203 12 19
                        0203 19 11
                        0203 19 13
                        0203 19 15
                        0203 19 55
                        0203 19 59
                        0203 21 10
                        0203 22 11
                        0203 22 19
                        0203 29 11
                        0203 29 13
                        0203 29 15
                        0203 29 55
                        0203 29 59
                        1601 00
                        1602 41
                        1602 42
                        1602 49

                        Κρέατα χοιροειδών, νωπά, διατηρημένα με απλή ψύξη ή κατεψυγμένα. Λουκάνικα, σαλάμια και παρόμοια προϊόντα από κρέας, παραπροϊόντα σφαγίων ή αίμα. Παρασκευάσματα διατροφής με βάση τα προϊόντα αυτά. Άλλα παρασκευάσματα και κονσέρβες κρεάτων, παραπροϊόντα σφαγίων ή αίματος (χοιροειδών)

                        1 000  τόνοι (*1)

                        100».

            (*1)  500 τόνοι από 1.7.2013 έως 31.12.2013 και 1 000 τόνοι για κάθε επόμενη περίοδο από 1.1. έως 31.12.


title: Εκτελεστικός κανονισμός (ΕΕ) 2018/603 της Επιτροπής, της 12ης Απριλίου 2018, σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

text:
                  20.4.2018

                  EL

                  Επίσημη Εφημερίδα της Ευρωπαϊκής Ένωσης

                  L 101/18

            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/603 ΤΗΣ ΕΠΙΤΡΟΠΉΣ
      της 12ης Απριλίου 2018
      σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
      Εκτιμώντας τα ακόλουθα:

                  (1)

                  Για να εξασφαλιστεί η ομοιόμορφη εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87 του Συμβουλίου (2), είναι αναγκαίο να θεσπιστούν μέτρα όσον αφορά την κατάταξη των εμπορευμάτων που αναφέρονται στο παράρτημα του παρόντος κανονισμού.

                  (2)

                  Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες ισχύουν επίσης και για κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.

                  (3)

                  Κατ' εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα θα πρέπει να καταταγούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.

                  (4)

                  Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013. Η περίοδος αυτή θα πρέπει να είναι τρίμηνη.

                  (5)

                  Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,

            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα κατατάσσονται στη Συνδυασμένη Ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
      Άρθρο 2
      Δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
      Άρθρο 3
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 12 Απριλίου 2018.

               Για την Επιτροπή,

               εξ ονόματος του Προέδρου,

            Stephen QUEST

               Γενικός Διευθυντής

               Γενική Διεύθυνση Φορολογίας και Τελωνειακής Ένωσης

         (1)  ΕΕ L 269 της 10.10.2013, σ. 1.

         (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).

         ΠΑΡΑΡΤΗΜΑ

                     Περιγραφή των εμπορευμάτων

                     Κατάταξη
                     (κωδικός ΣΟ)

                     Αιτιολογία

                     (1)

                     (2)

                     (3)

                     Φουσκωτό μαξιλάρι από πλαστικές ύλες (αποκαλούμενο «μαξιλάρι αναπηρικού αμαξιδίου»), διαστάσεων περίπου 40 × 40 cm, που αποτελείται από δύο ορθογώνιους διασυνδεδεμένους θαλάμους που γεμίζονται με αέρα. Κάθε θάλαμος περιέχει σάκο από πλαστικές ύλες που γεμίζεται με αέρα και καλύπτεται από λεπτό στρώμα σιλικόνης.
                     Το μαξιλάρι ρυθμίζεται με βάση τον βαθμό πλήρωσης των δύο θαλάμων, με αποτέλεσμα, όταν ο χρήστης κάθεται πάνω στο μαξιλάρι, να μετατοπίζεται η θέση του σάκου από πλαστικές ύλες σε κάθε θάλαμο.
                     Το μαξιλάρι διαθέτει αφαιρούμενο αντιολισθητικό κάλυμμα από υφαντικές ύλες με δύο ιμάντες τύπου «velcro» προσαρμοσμένες στο κάτω μέρος του.
                     Το είδος προορίζεται να προλαμβάνει τα έλκη κατάκλισης στον χρήστη. Επιδρά ανακουφιστικά στα ισχιακά οστά και βελτιώνει την άνεση του χρήστη.
                     Βλέπε εικόνες (*1)

                     3926 90 97

                     Η κατάταξη καθορίζεται από τις διατάξεις των γενικών κανόνων 1, 3 β) και 6 για την ερμηνεία της Συνδυασμένης Ονοματολογίας καθώς και από το κείμενο των κωδικών ΣΟ 3926 , 3926 90  και 3926 90 97 .
                     Η κατάταξη του είδους στην κλάση 9404  (είδη κλινοστρωμνής και παρόμοια είδη) αποκλείεται, επειδή τα μαξιλάρια που γεμίζονται με αέρα (φουσκωτά) εξαιρούνται από την κλάση αυτή κατά την έννοια της σημείωσης 1 στοιχείο α) του κεφαλαίου 94 και, κατά συνέπεια, τα μαξιλάρια που γεμίζονται με αέρα (φουσκωτά) από πλαστικές ύλες κατατάσσονται στην κλάση 3926  [βλέπε επίσης τις Επεξηγηματικές Σημειώσεις του Εναρμονισμένου Συστήματος (ΕΣΕΣ) για την κλάση 9404  τελευταία παράγραφος στοιχείο β)].
                     Η κατάταξη στον κωδικό ΣΟ 8714 20 00  ως μέρος και εξάρτημα για αμαξάκια τύπου πολυθρόνας ή άλλα οχήματα για αναπήρους επίσης αποκλείεται, επειδή το είδος δεν αναγνωρίζεται ότι προορίζεται αποκλειστικά ή κύρια για αμαξάκια τύπου πολυθρόνας ή άλλα οχήματα για αναπήρους υπό την έννοια της σημείωσης 3 του τμήματος XVII. Λόγω των αντικειμενικών χαρακτηριστικών του, το είδος μπορεί να χρησιμοποιηθεί σε πολλά καθίσματα και καρέκλες, όπως επίσης και σε καθίσματα αναπηρικών αμαξιδίων. Για παράδειγμα, το είδος δεν έχει σχεδιαστεί για χρήση με συγκεκριμένο κάθισμα, διότι δεν διαθέτει ειδικά μέσα πρόσδεσης, βάσει των οποίων θα αναγνωριζόταν ότι προορίζεται για χρήση με συγκεκριμένο κάθισμα. Το αντιολισθητικό κάλυμμα και οι ιμάντες τύπου «velcro» μπορούν να προσδεθούν σε πολλούς διαφορετικούς τύπους καθισμάτων. Επομένως, τίποτε δεν προσδιορίζει ότι το είδος έχει σχεδιαστεί για χρήση με συγκεκριμένο τύπο καθίσματος [βλέπε επίσης τις ΕΣΕΣ για την κλάση 8714  πρώτη παράγραφος σημείο i)].
                     Επιπλέον, η κατάταξη στον κωδικό ΣΟ 8714 20 00  ως μέρος και εξάρτημα για αμαξάκια τύπου πολυθρόνας ή άλλα οχήματα για αναπήρους αποκλείεται, διότι το είδος δεν είναι απαραίτητο για τη λειτουργία του αναπηρικού αμαξιδίου ούτε προσαρμόζει το αναπηρικό αμαξίδιο σε συγκεκριμένη εργασία ή του προσδίδει πρόσθετες δυνατότητες ή το καθιστά ικανό να εξασφαλίσει την εκτέλεση ειδικού έργου σε συνδυασμό με την κύρια λειτουργία του, που είναι να επιτρέπει σε άτομο με ειδικές ανάγκες να κυκλοφορεί (βλέπε απόφαση του Δικαστηρίου της 16ης Ιουνίου 2011, Unomedical, C-152/10, ECLI:EU:C:2011:402, σκέψεις 29, 30 και 36). Το αναπηρικό αμαξίδιο λειτουργεί κατά τον ίδιο τρόπο χωρίς το μαξιλάρι. Το μαξιλάρι απλώς καθιστά το αναπηρικό αμαξίδιο πιο άνετο και υποφερτό για τον χρήστη.
                     Μολονότι το είδος αποτελείται από διάφορα συστατικά μέρη (το μαξιλάρι από πλαστικές ύλες και το κάλυμμα από υφαντικές ύλες), το είδος πρέπει να καταταχθεί σαν να αποτελούνταν από το μαξιλάρι από πλαστικές ύλες, επειδή το μαξιλάρι είναι αυτό που προσδίδει στο είδος τον ουσιώδη χαρακτήρα του κατά την έννοια του γενικού κανόνα 3 β). Το συστατικό μέρος από υφαντικές ύλες αποτελεί απλώς κάλυμμα που προστατεύει και διατηρεί το ουσιώδες συστατικό μέρος στη θέση του. Ως εκ τούτου, το είδος πρέπει να καταταχθεί σύμφωνα με τη συστατική του ύλη στον κωδικό ΣΟ 3926 90 97  ως «άλλο τεχνούργημα από πλαστικές ύλες».

            (*1)  Οι εικόνες έχουν αποκλειστικά ενημερωτικό σκοπό.


title: Εκτελεστικός κανονισμός (ΕΕ) 2018/606 της Επιτροπής, της 19ης Απριλίου 2018, για την παροχή προστασίας δυνάμει του άρθρου 99 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά την ονομασία «Dons» (ΠΟΠ)

text:
               20.4.2018

               EL

               Επίσημη Εφημερίδα της Ευρωπαϊκής Ένωσης

               L 101/37

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/606 ΤΗΣ ΕΠΙΤΡΟΠΉΣ
   της 19ης Απριλίου 2018
   για την παροχή προστασίας δυνάμει του άρθρου 99 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά την ονομασία «Dons» (ΠΟΠ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 99,
   Εκτιμώντας τα ακόλουθα:

               (1)

               Σύμφωνα με το άρθρο 97 παράγραφοι 2 και 3 του κανονισμού (ΕΕ) αριθ. 1308/2013, η αίτηση που κατέθεσε η Δανία για την καταχώριση της ονομασίας «Dons» ως Προστατευόμενης Ονομασίας Προέλευσης (ΠΟΠ) εξετάστηκε από την Επιτροπή και δημοσιεύθηκε στην Επίσημη εφημερίδα της Ευρωπαϊκής Ένωσης
                   (2).

               (2)

               Μέσω ηλεκτρονικού ταχυδρομείου παραλήφθηκαν ενστάσεις από το ιταλικό υπουργείο Γεωργίας, τη «Confederazione Nazionale dei Consorzi Volontari per la Tutela delle Denominazioni dei Vini Italiani» (FEDERDOC) και την «L'Alleanza delle Cooperative Italiane-Agroalimentare» σύμφωνα με το άρθρο 98 του κανονισμού (ΕΕ) αριθ. 1308/2013 και το άρθρο 14 του κανονισμού (ΕΚ) αριθ. 607/2009 της Επιτροπής (3), στις 4 Φεβρουαρίου 2016, στις 5 Φεβρουαρίου 2016 και στις 8 Φεβρουαρίου 2016, αντίστοιχα. Η Επιτροπή έκρινε και τις τρεις ενστάσεις παραδεκτές σύμφωνα με το άρθρο 15 του κανονισμού (ΕΚ) αριθ. 607/2009.

               (3)

               Με επιστολή της 24ης Μαΐου 2016, η Επιτροπή κοινοποίησε τις εν λόγω ενστάσεις στις δανικές αρχές και τις κάλεσε να υποβάλουν τις παρατηρήσεις τους εντός δύο μηνών, σύμφωνα με το άρθρο 16 παράγραφος 1 του κανονισμού (ΕΚ) αριθ. 607/2009. Η Δανία απέστειλε τις παρατηρήσεις της εντός της απαιτούμενης προθεσμίας, στις 4 Ιουλίου 2016.

               (4)

               Όπως προβλέπεται στο άρθρο 16 παράγραφος 1 του κανονισμού (ΕΚ) αριθ. 607/2009, η Επιτροπή κοινοποίησε τις παρατηρήσεις των δανικών αρχών με επιστολές της 12ης Ιανουαρίου 2017 στους τρεις ενιστάμενους, στους οποίους δόθηκε προθεσμία δύο μηνών για να διατυπώσουν τυχόν παρατηρήσεις. Σε απάντηση, στις 10 Μαρτίου 2017 η Επιτροπή έλαβε νέα κοινοποίηση από το ιταλικό υπουργείο Γεωργίας, στην οποία αυτό επανέλαβε την αντίθεσή του.

               (5)

               Σύμφωνα με το άρθρο 16 παράγραφος 3 του κανονισμού (ΕΚ) αριθ. 607/2009, η Επιτροπή θα πρέπει να λάβει απόφαση βάσει των στοιχείων που έχει στη διάθεσή της.

               (6)

               Και οι τρεις ενιστάμενοι ισχυρίζονται ότι ορισμένες ποικιλίες αμπέλου που χρησιμοποιούνται για την παραγωγή «Dons», ήτοι «Cabernet Cortis», «Orion», «Regent», «Rondo» και «Solaris», τις οποίες θεωρούν ότι είναι υβριδικές και προέρχονται από διασταύρωση του είδους Vitis vinifera με άλλα είδη του γένους Vitis, δεν θα πρέπει να χρησιμοποιούνται για την παραγωγή Προστατευόμενης Ονομασίας Προέλευσης σύμφωνα με το άρθρο 93 παράγραφος 1 στοιχείο α) σημείο iv) του κανονισμού (ΕΕ) αριθ. 1308/2013. Ισχυρίζονται επίσης ότι σε καμία περίπτωση ποικιλία προερχόμενη από διασταύρωση μεταξύ ειδών δεν μπορεί να θεωρηθεί ότι ανήκει στο είδος Vitis vinifera. Σύμφωνα με το ιταλικό υπουργείο Γεωργίας και τη FEDERDOC, σε οποιαδήποτε χώρα της Ευρωπαϊκής Ένωσης η εξέταση του γονιδιώματος παρέχει τη δυνατότητα να καθοριστεί αν μια ποικιλία ανήκει στο είδος Vitis vinifera ή αν προέρχεται από διασταύρωση με άλλα είδη του γένους Vitis.

               (7)

               Το ιταλικό υπουργείο Γεωργίας ισχυρίζεται επιπλέον ότι η αναφορά στους ανθρώπινους παράγοντες, όπως και η αιτιώδης σχέση μεταξύ των φυσικών και ανθρώπινων παραγόντων, καθώς και οι πληροφορίες σχετικά με την ποιότητα και τα χαρακτηριστικά του προϊόντος που οφείλονται στο γεωγραφικό περιβάλλον, είναι ανεπαρκείς. Επιπλέον, ο εν λόγω ενιστάμενος διατείνεται ότι ο ισχυρισμός ότι η οξύτητα του προϊόντος μπορεί να αποδοθεί στην «επιλογή σχετικά ανθεκτικών ποικιλιών» στερείται κάθε τεχνικής και επιστημονικής βάσης, λαμβανομένου υπόψη ότι η επιλογή των ποικιλιών είναι μια μακροχρόνια διαδικασία η οποία δεν μπορεί να αφορά τις ποικιλίες υβριδίων μεταξύ ειδών.

               (8)

               Τέλος, το ιταλικό υπουργείο Γεωργίας θεωρεί ότι είναι περιττό να αναφέρονται οι απαιτήσεις σχετικά με την επισήμανση των ποικιλιών αμπέλου και το έτος συγκομιδής, δεδομένου ότι αυτού του είδους οι απαιτήσεις προβλέπονται στα άρθρα 61 και 62 του κανονισμού (ΕΚ) αριθ. 607/2009.

               (9)

               Η Επιτροπή εξέτασε τα επιχειρήματα και τα αποδεικτικά στοιχεία που προσκόμισαν οι ενιστάμενοι και ο αιτών και κατέληξε στο συμπέρασμα ότι η ονομασία «Dons» θα πρέπει να καταχωριστεί ως Προστατευόμενη Ονομασία Προέλευσης για τους ακόλουθους λόγους.

               (10)

               Όσον αφορά τους ισχυρισμούς ότι το προϊόν δεν προέρχεται από ποικιλίες αμπέλου που ανήκουν στο είδος Vitis vinifera, πρέπει να ληφθούν υπόψη διάφορα στοιχεία. Πρώτον, δεν υπάρχει εναρμονισμένη κατάταξη ποικιλιών αμπέλου που ανήκουν στο είδος Vitis vinifera σε επίπεδο ΕΕ. Επιπλέον, κανείς επίσημος αρμόδιος φορέας, όπως ο Διεθνής Οργανισμός Αμπέλου και Οίνου (ΔΟΑΟ), δεν διαθέτει κατάλογο αναφοράς ή επιστημονικό έγγραφο βάσει του οποίου θα μπορούσε επί του παρόντος να κατηγοριοποιηθεί αδιαμφισβήτητα το είδος Vitis vinifera ή διασταύρωση μεταξύ του είδους Vitis vinifera και άλλων ειδών του γένους Vitis, ή να γίνει διάκριση μεταξύ τους. Κατά συνέπεια, το ζήτημα του επιστημονικού ορισμού θα πρέπει να εξεταστεί πρωτίστως κατά την εθνική προκαταρκτική εξέταση την οποία διενεργούν τα κράτη μέλη σύμφωνα με το άρθρο 96 του κανονισμού (ΕΕ) αριθ. 1308/2013. Η Δανία βασίζεται στη γερμανική κατάταξη, σύμφωνα με την οποία και οι πέντε επίμαχες ποικιλίες αμπέλου θεωρείται ότι ανήκουν στο είδος Vitis vinifera. Δεύτερον, σύμφωνα με το άρθρο 16 παράγραφος 3 του κανονισμού (ΕΚ) αριθ. 607/2009 σχετικά με την εξέταση ένστασης, η Επιτροπή λαμβάνει κάθε απόφαση απόρριψης ή καταχώρισης της εξεταζόμενης ονομασίας προέλευσης βάσει των στοιχείων που έχει στη διάθεσή της. Στην προκειμένη περίπτωση, οι ενιστάμενοι δεν παρείχαν αξιόπιστα επιστημονικά στοιχεία ή δεδομένα που να αποδεικνύουν ότι το προϊόν δεν προέρχεται από ποικιλίες αμπέλου που ανήκουν στο είδος Vitis vinifera. Τέλος, η Επιτροπή σημειώνει ότι ορισμένα άλλα κράτη μέλη χρησιμοποιούν τις εν λόγω οινοποιήσιμες ποικιλίες αμπέλου για την παραγωγή δικών τους οίνων με Προστατευόμενη Ονομασία Προέλευσης.

               (11)

               Για τους ανωτέρω λόγους, δεν είναι δυνατόν να εξαχθεί το συμπέρασμα ότι το προϊόν που αναφέρεται με την ονομασία «Dons» προέρχεται από ποικιλίες αμπέλου που δεν ανήκουν στο είδος Vitis vinifera. Οι ενστάσεις που προβλήθηκαν βάσει αυτού του λόγου πρέπει, συνεπώς, να απορριφθούν.

               (12)

               Όσον αφορά την εικαζόμενη έλλειψη πληροφοριών σχετικά με τον δεσμό, η Επιτροπή παρατηρεί ότι έχει παρασχεθεί περιγραφή των συναφών φυσικών παραγόντων στο γεωγραφικό περιβάλλον, καθώς και ο δεσμός τους με τη συγκεκριμένη ποιότητα και τα χαρακτηριστικά του προϊόντος, ο οποίος εκφράζεται ιδίως στην υψηλότερη οξύτητα λόγω γαλακτικού οξέος του προϊόντος που το διακρίνει από τους κλασικούς αφρώδεις οίνους. Πρέπει συνεπώς να συναχθεί το συμπέρασμα ότι τα απαιτούμενα στοιχεία από τα οποία συνάγεται ο δεσμός έχουν συμπεριληφθεί σύμφωνα με το άρθρο 7 του κανονισμού (ΕΚ) αριθ. 607/2009. Όσον αφορά τους ανθρώπινους παράγοντες, η οξύτητα του προϊόντος θεωρείται ότι οφείλεται στην επιλογή σχετικά ανθεκτικών ποικιλιών σύμφωνα με το άρθρο 93 παράγραφος 1 στοιχείο α) σημείο i) του κανονισμού (ΕΕ) αριθ. 1308/2013.

               (13)

               Όσον αφορά τους ισχυρισμούς ότι είναι περιττό να αναφέρονται οι απαιτήσεις που προβλέπονται στον κανονισμό, επειδή μέρος των απαιτήσεων υπερβαίνει το ενωσιακό δίκαιο, η συμπερίληψή τους κρίνεται σκόπιμη για λόγους σαφήνειας και ορθής κατανόησης των απαιτήσεων από τους δυνητικά επιλέξιμους παραγωγούς.

               (14)

               Με βάση τα ανωτέρω και σύμφωνα με το άρθρο 99 του κανονισμού (ΕΕ) αριθ. 1308/2013, η Επιτροπή θεωρεί ότι η αίτηση πληροί τους όρους που καθορίζονται στον εν λόγω κανονισμό και ότι η ονομασία «Dons» θα πρέπει να προστατευθεί και να καταχωριστεί στο μητρώο που αναφέρεται στο άρθρο 104 του εν λόγω κανονισμού.

               (15)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Προστατεύεται η ονομασία «Dons» (ΠΟΠ).
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 19 Απριλίου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 347 της 20.12.2013, σ. 671.

      (2)  ΕΕ C 407 της 8.12.2015, σ. 4.

      (3)  Κανονισμός (ΕΚ) αριθ. 607/2009 τησ Επιτροπής, της 14 Ιουλίου 2009, για τον καθορισμό ορισμένων λεπτομερών κανόνων εφαρμογής του κανονισμού (EK) αριθ. 479/2008 του Συμβουλίου όσον αφορά τις προστατευόμενες ονομασίες προέλευσης και τις προστατευόμενες γεωγραφικές ενδείξεις, τις παραδοσιακές ενδείξεις, την επισήμανση και την παρουσίαση ορισμένων προϊόντων του αμπελοοινικού τομέα (ΕΕ L 193 της 24.7.2009, σ. 60).